Kanse is goed dat Faf sal aanhou skop | Maroela Media
Ondersteuners sal hoop dat Faf de Klerk die bal meer sal laat loop teen Wallis. Foto: ANA.
Faf de Klerk is as die speler van die wedstryd aangekondig in Sondag se Wêreldbeker-kwarteindstryd teen Japan in Tokio, ondanks sy geskoppery wat tot groot frustrasie lei.
Die blonde skrumskakel het 'n sleutelrol in Makazole Mapimpi se eerste drie gespeel, hy het 'n lekker drie van sy eie gedruk, hy het sewe keer met die bal gehardloop en 36 keer die bal uitgegee. Maar gemakstoel-rugbykenners is van mening dat hy ook die bal ontelbaar kere weggeskop het. En dít heel onnodig.
De Klerk skop die bal só gereeld agter losgemale en skrums weg, dat internetgrapjasse hom "Gaan Skop de Klerk" in 'n video herdoop het. Wanneer hy sy voet só uitsteek, kan jy maar weet hy gaan skop.
Maar, sê Conrad Breytenbach, hoewel De Klerk se geskoppery tot frustrasie lei, dit definitief onder opdrag is.
Breytenbach het destyds saam met die legendariese Joost van der Westhuizen vir die Blou Bulle op skrumskakel diens gedoen. Hy het ook die Pretorianers se eerste drie in hul suksesvolle 1998-Curriebeker-eindstryd teen die WP op Nuweland gedruk, terwyl hy ook vir die Blitsbokke uitgedraf het.
De Klerk vier sy drie teen Japan.(20 Oktober 2019) (Foto: AP Photo/Mark Baker)
"Soos wat ek dit verstaan, gebruik die Springbokke dit as 'n taktiek wanneer daar nie veel [aanvalsgewys] aan die gang is nie en die bal stadig is. Hulle probeer dan om veld te wen deur die bal weg van hul eie doellyn te skop," het Breytenbach aan Maroela Media gesê.
"Dit is byvoorbeeld 'n baie makliker opsie as om met 20 fases te probeer om 20 meter se veldgebied te wen; die hele span weet waarskynlik wat van hulle verwag word wanneer die bal só geskop word.
"Dit was egter uiters frustrerend teen Japan omdat ons dit ook gedoen het as ons omgekeerde besit – die gevaarlikste vorm van besit – bewerkstellig het. Ons het dan basies onmiddellik net weer die bal terug na hulle geskop."
Volgens Breytenbach het die taktiek teen Japan gewerk – die "Ferrari's" het hulle moeg gehardloop en nie juis ver gevorder nie.
Hy voorspel dat De Klerk sal aanhou met sy skoppe teen Wallis in die naweek se halfeindstryd.
"Dit is glad nie mooi nie, maar dit is 'n effektiewe benadering, want ons kry genoeg tyd om ons verdedigingslyne te organiseer wanneer daardie skoppies kom."
Intussen is die Springbokke vierde op die jongste wêreldranglys gekeur. Die vier toprugbyspanne ter wêreld – Nieu-Seeland, Wallis, Engeland en Suid-Afrika – sal die naweek sake in die Wêreldbeker-halfeindstryde uitspook.
Hoekom die balbesit wegskop en verdedig, terwyl daar `n agterlyn en sterk groep voorspelers is. Geen logika in die benadering nie. Teen NZ gaan hulle ons mors elke keer wat ons die bal so verniet aan hulle gee. Lyk of ons geen plan het nie.
Die bal is stadig sê jy……kom ons kyk wie is die groot rede dat hy stadig is, ons eie Faf self. Die lyne is lankal opgestel dan word daar gekrap krap na die bal deur die einste Faf. Wallis het lankal hulle planne daarteen gemaak. Pasop! Ek hoop jy is verkeerd anders as die skop skop game plan as Faf aan is, is hy briljant!
Die bokke nog net een keer getoets op die wereldbeker en klaaglik misluk. Rassie is n opportunis en n swak afrigter. Hy weet hoe om die politiek te speel maar dit is ook al
Skop dan weg van jou doellyn af en nie net laat bal op losskrum val nie.
Stupid leer skop dan en skop reg.
Ek stem saam, dis nie logies om elke keer balbesit weg te gee nie, hou eerder bal in hand en beweeg nader aan die pale, van nou af gaan dit eerder oor punte op die telbord as drieë, daarom stel ek voor begin weer met skepskoppe, vroeër jare het dit uitstekend vir ons gewerk, ek sien nie meer dat die ouens skepskoppe probeer nie. Ek weet baie mense sê skepskoppe raak afgesaag, maar as dit punte op die telbord sit, hoekom nie? Vra maar net!